[pic] | EUROOPA ÜHENDUSTE KOMISJON |

Brüssel 10.3.2008

KOM(2008) 138 lõplik

Ettepanek:

NÕUKOGU OTSUS,

millega muudetakse otsust 2005/321/EÜ, millega lõpetatakse Cotonou lepingu artikli 96 kohased konsultatsioonid Guinea Vabariigiga

(komisjoni esitatud)

SELETUSKIRI

Euroopa Liit (EL) otsustas 2004. aasta märtsis alustada Guinea Vabariigiga Cotonou lepingu artikli 96 kohaseid nõupidamisi. Enne seda oli täheldatud demokraatia jätkuvat allakäiku, mis kujutas endast lepingu artiklis 9 määratletud oluliste osade täitmata jätmist. Sel ajal tundis Euroopa Liit muret ka inimõiguste ja põhivabaduste austamise ning heade juhtimistavade puudumise pärast halduses, poliitikas, majanduses ja rahandusvaldkonnas.

20. juulil 2004 toimunud nõupidamiste avakoosolekul esitas valitsus memorandumi, milles kirjeldas üksikasjalikult oma kohustusi, pöörates erilist tähelepanu poliitilist dialoogi, valimiskomisjoni, raadiolainete liberaliseerimist, õigusriigi tugevdamist ja makromajanduse juhtimist käsitlevatele aspektidele.

Võttes aluseks Guinea valitsuse võetud kohustused, lõpetati nõupidamised 2005. aastal. Nõukogu 14. aprilli 2005. aasta järeldustes tõdeti, et teatavad kohustused on viinud paljulubavate algatusteni, kuid mitmed olulised meetmed ootavad veel elluviimist, eelkõige opositsioonivõimudega seotud poliitilise dialoogi osas. Tunnustades praeguseks täidetud kohustusi ja arvestades meetmeid, mida veel tuleb võtta, otsustati nõupidamiste tulemusena määrata kindlaks asjakohased meetmed Cotonou lepingu artikli 96 lõike 2 punkti c alusel. Nimetatud nõukogu otsuse kehtivusaeg lõpeb 14. aprillil 2008.

Areng poliitilises dialoogis on olnud aeglane ja kuni 2006. aasta keskpaigani olid tulemused üpris kesised. Dialoog isegi katkestati pärast 2005. aasta detsembris toimunud kohalikke valimisi, mida iseloomustasid puudused ja reeglite rikkumine, tekitades seetõttu opositsioonis usalduse kaotuse oma koostööpartnerite vastu.

Alates 2006. aasta juulist on erinevate poliitiliste jõudude vahelistes aruteludes täheldatud edasiminekut, tänu millele oli võimalik jõuda 2006. aasta lõpuks konsensuseni valmissüsteemi ja algselt 2007. aasta juunis toimuma pidanud rahvusassamblee valimiste korraldustingimuste üle. Seejärel lubas valitsus esitada rahvusassambleele asjaomased seaduseelnõud. Raadiolainete liberaliseerimine käivitus 2006. aasta augusti. Saadete edastamist alustasid esimesed loa saanud eraraadiod. Võttes arvesse nimetatud valdkondades tehtud edusamme, otsustas EL 2006. aasta detsembris anda Guinea käsutusse üheksanda EAFi A-assigneeringud (85,8 miljonit eurot).

Elanikkonna elutingimuste halvenemine, mis oli juba 2006. aastal põhjustanud kaks üldstreiki, tingis 2007. aasta jaanuaris ja veebruaris uue streigiliikumise, millele andis hoogu juurde presidendi lähikondse vangist vabastamine. Streigi ajal esinesid uued juhud, mis olid seotud inimõiguste rikkumisega (ja seega Cotonou lepingu artikli 9 oluliste osade rikkumisega), eelkõige rahumeelsete meeleavalduste vägivaldne mahasurumine korrakaitsejõudude ja sõjaväe poolt. Jaanuaris ja veebruaris toimunud rahvaülestõusude ja nende vägivaldse mahasurumise käigus sai surma 137 kuni 183 inimest ja vigastada üle 1500. Ühe eraraadio seadmed hävitati ja teist sunniti ähvarduste mõjul oma saated lõpetama. Riigi valitsemisolukord halvenes kiiresti ja liikumise nõudmised väljusid peagi ametiühingute pädevusega seotud valdkondadest. Osaliselt poliitiline lahendus leiti alles võimude ja ametiühingute vahel sõlmitud kokkuleppe näol, milleni jõuti pärast pikki läbirääkimisi ja seda tänu eelkõige Guinea usuliidritele ja Lääne-Aafrika riikide majandusühenduse jõupingutustele.

Uus peaminister Lansana Kouyaté nimetati ametisse veebruari lõpus ja tema valitsuskabinet (mille liikmed ei ole kuulunud varasematesse valitsustesse) asus lõpuks tööle märtsi lõpus. Uue täitevvõimu prioriteetideks on: i) edendada sõltumatut ja usaldusväärset õigussüsteemi; ii) taastada makromajanduslik tasakaal; iii) arendada infrastruktuure ja tagada põhilised sotsiaalteenused ja iv) edendada head valitsemistava.

Eufooria, mis valitses Lansana Kouyaté ametisse nimetamise ajal, on üheksa kuud hiljem asendunud rahulolematusega. Inflatsiooni on küll suudetud vähendada ja vahetuskurss on paranenud, mis on aidanud kaasa Rahvusvahelise Valuutafondi kolmeaastase programmi koostamisele, kuid sellest hoolimata on algne entusiasm asendunud kõhklustega Kouyaté valitsuse suutlikkuse ja tahte üle teha lõpparve Lansana Conté süsteemi puudustega. Tegelikkuses on ainus täitevvõimu juht president. Tema volitused on sätestatud põhiseaduses ja tema kirjutab alla kõikidele määrustele, mis annab talle võimaluse halvata suuremate takistusteta valitsuse tegevus. Peaministri kohta ei ole põhiseaduses midagi kirjas ja tal on ainult delegeeritud volitused. Seega võib president väga lihtsalt kutsuda ta oma määrusega ametist tagasi, nagu seda on minevikus juba mitmel korral tehtud. Presidendi nõrk toetus peaministri tegevusele ja elanikkonna kasvav rahulolematus on muret tekitavad ning võivad viia uue laiaulatusliku kriisini (10. jaanuaril suudeti üle noatera hoida ära ajaliselt piiramata üldstreik).

Algselt 2007. aastaks kavandatud rahvusassamblee valimisi on mitmel korral edasi lükatud ja praeguseks ei ole ühtegi konkreetset kuupäeva kindlaks määratud. 28. novembril kirjutas president Lansana Conté alla määrusele, millega luuakse riiklik sõltumatu valimiskomisjon, ja ametisse nimetati 25 selle liiget. Riikliku sõltumatu valimiskomisjoni esimeheks valiti kodanikuühiskonna liige Ben Sékou Sylla. Nimetatud komisjon on hädavajalik järgmiste rahvusassamblee valimiste nõuetekohaseks korraldamiseks ja võimaldab algatada registreerimise, mis märgib valimisprotsessi algust. Rahvusassamblee valimised peaksid toimuma kõige varem 2008. aasta sügisel.

36kuine järelevalveperiood peaks automaatselt lõppema 14. aprillil 2008. Võttes arvesse praegu Guineas valitsevat ebastabiilsust ja venimist valimiste toimumises, on oluline võtta vastu otsus võimaluse kohta pikendada nõukogu otsuse kehtivusaega. Järelevalveperioodi pikendamine kuni valimiste toimumiseni on vastavuses nõukogu otsusega. Vabade ja läbipaistvate rahvusassamblee valimiste toimumine peaks ideaaljuhul tähistama artikli 96 kohase menetluse ja asjakohaste meetmete lõppu.

Guinea võimude tegevus on üldjoontes positiivne. 2007. aasta jaanuaris ja veebruaris toimunud rahvameelerahutuste tõttu ei olnud muu hulgas võimalik järgida algselt ettenähtud ajakava, kuid sündmuste praeguse arengu juures peaks olema võimalik võetud kohustused täita 12 kuu jooksul.

Eespool nimetatut arvesse võttes ning kooskõlas Cotonou lepingu artiklitega 9 ja 96 teeb komisjon nõukogule ettepaneku pikendada nõukogu 14. aprilli 2005. aasta otsuse kehtivusaega 12 kuu võrra ning võtta vastu lisatud otsus.

Ettepanek:

NÕUKOGU OTSUS,

millega muudetakse otsust 2005/321/EÜ, millega lõpetatakse Cotonou lepingu artikli 96 kohased konsultatsioonid Guinea Vabariigiga

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse koostöölepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel, millele kirjutati alla Cotonous 23. juulil 2000,[1] ning läbivaadatud lepingut, millele kirjutati alla Luxembourgis 25. juunil 2005,[2] eriti selle artiklit 96,

võttes arvesse nõukogus kokku tulnud liikmesriikide valitsuste esindajate sõlmitud AKV−EÜ partnerluslepingu[3] rakendamiseks võetavaid meetmeid ja järgitavaid menetlusi käsitlevat sisekokkulepet, eriti selle artiklit 3,

võttes arvesse komisjoni ettepanekut

ning arvestades järgmist:

(1) Nõukogu 14. aprilli 2005. aasta otsusega 2005/321/EÜ, millega lõpetatakse Cotonou lepingu artikli 96 kohased konsultatsioonid Guinea Vabariigiga,[4] on asjakohaste meetmete järelevalveks ette nähtud 36kuuline periood alates nimetatud otsuse vastuvõtmisest.

(2) Järelevalveperioodi lõpuks olid mitmed kohustused täidetud ning ülejäänud olulised kohustused olid viinud välja konkreetsete algatusteni. Siiski tuleb veel ellu viia mitu tähtsat meedet, mis on seotud Cotonou lepingu oluliste osadega,

ON TEINUD JÄRGMISE OTSUSE:

Artikkel 1

Otsuse 2005/321/EÜ (millega lõpetatakse Cotonou lepingu artikli 96 kohased konsultatsioonid Guinea Vabariigiga) kehtivusaega pikendatakse 12 kuu võrra. Otsus vaadatakse korrapäraselt läbi iga kuue kuu tagant.

Artikkel 2

Otsuse 2005/321/EÜ meetmed on võetud vastu Cotonou lepingu artikli 96 lõike 2 punktis c osutatud sobivate meetmetena ning neid ei muudeta.

Artikkel 3

Käesolev otsus jõustub selle vastuvõtmise päeval. Otsus avaldatakse Euroopa Liidu Teatajas .

Brüssel,

Nõukogu nimel

eesistuja

LISA

Guinea Vabariigi peaministrile (valitsusjuhile)

Lugupeetud härra peaminister

Euroopa Liit omistab suurt tähtsust Cotonou lepingu artiklile 9. Inimõiguste, demokraatia põhimõtete ja õigusriigi austamine on AKV−ELi partnerluse alus ja moodustab lahutamatu osa kõnealuse lepingu olulistest osadest, olles ka meie suhete alus.

2004. aastal leidis Euroopa Liit, et Guineas tekkinud poliitilises olukorras rikutakse lepingu olulisi osasid, ja alustas 2004. aasta juulis artikli 96 kohaseid nõupidamisi. Nõupidamiste kokkuvõtted edastati 14. aprilli 2005. aasta kirjas ka valitsusjuhile.

Asjakohased meetmed nägid ette 36kuise järelevalveperioodi, mis lõpeb 14. aprillil 2008. Sel ajavahemikul on peetud tõhustatud poliitilist dialoogi, mille käigus toimusid mais 2005, veebruaris 2006 ja mais 2007 nõukogu ja komisjoni ühised järelevalvemissioonid ning oktoobris 2006 volinik Louis Micheli visiit. Võttes arvesse tehtud edusamme, otsustas Euroopa Liit 2006. aasta detsembris anda Guinea käsutusse üheksanda EAFi A-assigneeringud summas 85,8 miljonit eurot.

Guinea võimude võetud meetmed on üldjoontes positiivsed. Samas ei ole suudetud jõuda lõpuni rahvusassamblee valimiste korraldamisega, sealhulgas määrata kindlaks valimiste toimumise kuupäev, mis on üks olulisimaid Guinea valitsuse võetud kohustusi. Sündmuste praeguse kulgemise juures peaks olema võimalik täita võetud kohustused 12 kuu jooksul.

Olles teadlik Guineas toimuvatest positiivsetest muutustest ja võttes arvesse veel ees seisvaid ülesandeid, otsustas Euroopa Liit pikendada 14. aprilli 2005. aasta otsusega ettenähtud järelevalveperioodi 48 kuuni, et võimaldada Guinea valitsusel täita kõik võetud kohustused.

14. aprilli 2005. aasta kirjas loetletud asjakohased meetmed jäävad jõusse.

Lugupidamisega

Brüssel,

Komisjoni nimel Nõukogu nimel

1 EÜT L 317, 15.12.2000, lk 3.

2 ELT L 287, 28.10.2005, lk 4.

3 EÜT L 317, 15.12.2000, lk 376.

4 ELT L 104, 23.4.2005, lk 33.